Obama në Izrael, Jordani dhe Bregun Perëndimor
Media izraelite njoftoi se zoti Obama do të shkojë në Izrael më 20 mars, por data nuk u konfirmua nga zëdhënësi i Shtëpisë Bardhë, Jay Carney
Presidenti Barack Obama do të bëjë së shpejti vizitën e tij të parë në Izrael si udhëheqës i Shteteve të Bashkuara. Ai do të shkojë në Bregun Perëndimor dhe në Jordani për bisedime mbi një gamë të gjerë çështjesh, përfshirë gjendjen në Siri dhe Iran. Korrespondenti i Zërit të Amerikës, Dan Robinson njofton. Zëdhënësi i Shtëpisë së Bardhë, Jay Carney konfirmoi udhëtimin e planifikuar gjatë konferencës së shtypit të hënën në Shtëpinë e Bardhë pasi gazetarët e pyetën rreth njoftimeve që dolën së pari në median izraelite. Zëdhënësi tha se presidenti Obama dhe kryeministri izraelit, Benjamin Netanjahu diskutuan rreth vizitës gjatë një bisede telefonike muajin e kaluar. Zoti Obama do të vizitojë gjithashtu edhe Bregun Perëndimor dhe Jordaninë për të vazhduar, siç u shpreh zoti Carney "punën e tij nga afër" me Autoritetin Palestinez dhe zyrtarët jordanezë “mbi çështje dypalëshe dhe rajonale me interes të përbashkët”. Media izraelite njoftoi se zoti Obama do të shkojë në Izrael më 20 mars. Zëdhënësi Carney nuk e konfirmoi këtë njoftim, duke thënë se informacione shtesë, përfshirë edhe datën e udhëtimit, do të njoftohen më vonë. Gjatë mandatit të tij të parë, presidenti Obama shprehu pakënaqësi rreth paaftësisë së tij për të bërë përparim në përpjekjet e paqes mes Izraelit dhe palestinezëve. Madje këto përpjekje u vështirësuan edhe më shumë nga politika izraelite ndaj vendbanimeve hebraike në Jeruzalemin Lindor. Presidenti Obama dhe zyrtarë të Shtëpisë së Bardhë shpesh i kanë përshkruar marrëdhëniet amerikano-izraelite si më të fortat se kurrë më parë. Megjithatë marrëdhëniet e zotit Obama me kryeministrin Netanjahu janë cilësuar si të vështira dhe të tensionuara. Në zgjedhjet e fundit izraelite, Partia Likud e zotit Netanjahu fitoi numrin më të madhe të vendeve në parlament. Por kryeministri përballet me presion politik në rritje për të bërë përparim në bisedimet për një zgjidhje me dy shtete të konfliktit të gjatë izraelito-palestinez. Në vitin 2008, zoti Obama vizitoi Izraelin dhe Bregun Perëndimor, ndërsa kandidonte për president. Ai u zotua se do të mbronte Izraelin dhe do të parandalonte Iranin që të mos prodhonte armë bërthamore. Në shtator të vitit 2010, presidenti Obama ftoi në Shtëpinë e Bardhë për bisedime kryeministrin Netanyahu, presidentin e Autoritetit Palestinez, Mahmud Abas, Mbretin Abdullah të Jordanisë dhe presidentin e athershëm të Egjiptit, Hosni Mubarak. Në atë kohë, presidenti Obama tha se kishte "shpresa të rezervuara" rreth përparimit që mund të bëhej në përpjekjet e paqes mes Izraelit dhe palestinezëve.